FÆLLES AKTION af 11. november 1996 vedtaget af Rådet på grundlag af artikel J.3 i traktaten om Den Europæiske Union, om støtte til overgangen til demokrati i Zaire (96/656/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.3 og J.11,

under henvisning til konklusionerne fra Det Europæiske Råds møde i Firenze den 21. og 22. juni 1996, navnlig dets støtte til den igangværende overgang til demokrati i Zaire,

og ud fra følgende betragtning:

På samlingen den 28. oktober 1996 vedtog Rådet konklusioner vedrørende støtte til overgangen til demokrati i Zaire -

VEDTAGET FØLGENDE FÆLLES AKTION:

Artikel 1

Som led i en international indsats, der koordineres af De Forenede Nationer, bidrager Den Europæiske Union til overgangen til demokrati i Zaire.

Med henblik herpå yder Unionen bistand til forberedelse af valget. Denne bistand omfatter oprettelse af en europæisk valggruppe og et bidrag til De Forenede Nationers Særlige Fond.

Unionen vil undersøge og vurdere yderligere egnede støtteforanstaltninger til overgangen til demokrati i Zaire, herunder teknisk bistand og eventuel udsendelse af observatører.

Artikel 2

Rådet forbeholder sig ret til på et hvilket som helst tidspunkt at ændre og/eller standse enhver indsats, som Unionen yder som led i denne fælles aktion, hvis det finder, at de zairiske partier og institutioner ikke overholder de forpligtelser og principper, der er indeholdt i de grundlæggende overgangsaftaler, navnlig aftaleprotokollen og forfatningsforskrifterne for overgangsperioden, eller ikke beviser, at de er fuldt indstillet på at indføre demokrati i Zaire. Rådet vil med henblik herpå overvåge afviklingen af hver enkelt fase af valgprocessen.

Artikel 3

Der oprettes en europæisk valggruppe i Zaire, som skal være uafhængig af, men arbejde tæt sammen med De Forenede Nationers valggruppe. Den fungerer efter de nærmere regler i bilaget.

Artikel 4

Et beløb på 4 mio. ECU afholdes over De Europæiske Fællesskabers almindelige budget for 1996. Beløbet skal dække:

- driftsudgifterne til den europæiske valggruppe, der er omhandlet i artikel 3

- overførsel af et bidrag på 2 mio. ECU fra Den Europæiske Union til De Forenede Nationers Særlige Fond.

De udgifter, der finansieres over ovennævnte beløb, forvaltes under overholdelse af Fællesskabets budgetprocedurer og -regler.

Artikel 5

Rådet tager til efterretning, at Kommissionen agter at foreslå foranstaltninger, der kan bidrage til gennemførelsen af den fælles aktions målsætninger, bl.a. inden for rammerne af Den Europæiske Udviklingsfond (EUF).

Vedtagelsen af denne fælles aktion foregriber ikke de beslutninger, som Unionen senere vil træffe med henblik på at støtte overgangen til demokrati i Zaire.

Artikel 6

Denne fælles aktion træder i kraft på dagen for dens vedtagelse. Den anvendes til den 31. december 1997.

Artikel 7

Denne fælles aktion offentliggøres i Tidende.

Udfærdiget i Bruxelles, den 11. november 1996.

På Rådets vegne

R. QUINN

Formand

BILAG

Den europæiske valggruppes målsætninger og funktion

1. Den europæiske valggruppe har til opgave:

i) at overvåge og evaluere afviklingen af valget i Zaire og regelmæssigt informere Rådet derom, under formandskabets myndighed

ii) at opretholde en dialog på stedet med Zaires regering, de institutioner, der har ansvaret for forberedelsen og gennemførelsen af valget, De Forenede Nationers kompetente institutioner, de øvrige bidragydere og sammen med dem at koordinere den europæiske bistand til valget, og

iii) at føre tilsyn med gennemførelsen af Unionens bistand og eventuelle overvågning af valget.

2. Valggruppens leder skal være en højtstående person med erfaring i valghandlinger.

3. Valggruppens leder og, i samråd med denne, valggruppens ansatte udnævnes af formandskabet i samarbejde med Kommissionen. Kommissionen og medlemsstaterne kan foreslå, at personale udstationeres ved valggruppen. Personale, der måtte blive udstationeret ved valggruppen af en medlemsstat eller af Kommissionen, aflønnes henholdsvis af den berørte medlemsstat eller af Kommissionen.

4. Valggruppens leder og det øvrige personale bør være til rådighed i hele den periode, hvor valggruppen eksisterer.

5. Valggruppens leder holder samråd med cheferne for medlemsstaternes missioner og for Kommissionens delegation i Zaire.

6. Valggruppen opløses en måned efter valgets afholdelse.